**Συμμετοχή 3ου Γυμνασίου στην εθνική δράση για την παιδική παχυσαρκία**

Το Τμήμα Εκπαίδευσης και το Γραφείο της UNICEF στην Ελλάδα, στο πλαίσιο της Εθνικής Δράσης κατά της Παιδικής Παχυσαρκίας, διοργάνωσε εκδηλώσεις σε διάφορες πόλεις της Ελλάδας με θέμα “Μεγάλη Γιορτή για την Άσκηση και τη Διατροφή”. Στόχος των εκδηλώσεων είναι η ευαισθητοποίηση παιδιών, εκπαιδευτικών και οικογενειών σχετικά με την υγιεινή διατροφή και την σωματική άσκηση μέσα από δημιουργικές δραστηριότητες, διαδραστικά παιχνίδια και συζητήσεις με διαιτολόγους και σεφ. Στη Λάρισα η εν λόγω εκδήλωση πραγματοποιήθηκε στο ξενοδοχείο Imperial την Πέμπτη 24 Οκτωβρίου 2024. Το 3ο Γυμνάσιο Λάρισας και συγκεκριμένα οι μαθητές του τμήματος Α1 με τις εκπαιδευτικούς Παλαμιώτη Σοφία ΠΕ11 και Ραπτοπούλου Ειρήνη είχαν τη χαρά να παραβρεθούν σ αυτή την εκδήλωση και να συμμετάσχουν σ αυτή την ωραία γιορτή. Οι μαθητές με τη βοήθεια του Δημήτρη Μακαλιά πήραν μέρος σε διαδραστικά παιχνίδια, ενώ ο chef Γιώργος Τσούλης παρουσίασε εύκολες συνταγές για υγιεινά σνακ μαγειρεύοντας με τα παιδιά, δείχνοντάς τους πώς μπορούν να ετοιμάσουν νόστιμα και θρεπτικά γεύματα. Στη συνέχεια ο διαιτολόγος-διατροφολόγος Βάιος Σβώλος έδωσε χρήσιμες συμβουλές και απάντησε σε ερωτήσεις των παιδιών σχετικά με τη διατροφή. Το καλύτερο μέρος της δράσης ήταν βέβαια οι αθλητικές δραστηριότητες που ακολούθησαν μετά όπως: τοίχος αναρρίχησης, πινγκ πονγκ, επιτραπέζιο χόκεϋ, κούρσες ποδηλατοδρομίας , στίβος εμποδίων κ.α. Τέλος ενημερωθήκαμε από το φορέα υλοποίησης “ΜΠΟΡΟΥΜΕ” για το εκπαιδευτικό πρόγραμμα “Το ταξίδι της τροφής” που θα διεξαχθεί στα σχολεία της χώρας με μια σειρά δράσεων.